A bezártság modern formája

Nem tudom, mikor mondták a szüleim utoljára azt, hogy "Ne menj ki a házból!", vagy: "Majd én elmegyek a boltba, te csak maradj itthon!" és ehhez hasonlókat. Valószínűleg eddig ilyet sosem hallottam, de most bepótolhatom rendesen. Az élet mindig akkor állítja elénk az akadályokat, amikor az út amúgy is hepehupás és kiismerhetetlen. Valami ilyesmi történhetett most is, szerintem egyik nyolcadikos sem gondolta, hogy a második félév egy jelentős részét képernyő előtt ülve, a tanáraival videochatelve fogja tölteni, de ez most így alakult. "Hozzuk ki minden helyzetből a legtöbbet!" szokták mondani, és most ebben a helyzetben elég IDŐNK marad ezt teljes mértékben kihasználni. A nyolcadikos évünk megszokott formájában is a főtantárgyak körül forgott, de így még jobban meglátszik, hogy mire helyeződik a hangsúly. Miközben öcsém mindenféle tantárgyakból másolja a leckéket, aközben nekem négy tantárgy van (angol, magyar, matek és román), amiből komolyabban kell készülni, a többiből viszont elenyésző a leckék száma. Ennek jó és rossz oldala is van diákszemmel (természetesen sokkal jobb lenne más szempontból, ha nem állt volna fel ez a sürgősségi egészségügyi helyzet). Nehéz lehet azon tanulók számára, akiknek hatékonyabb az auditív/hallási emlékezetük (jelen!:)), vagy sokat segít a dolgok megjegyzésében, ha hallják azokat. Ez most elég kevés fontosságot kap, hisz a prezentációkhoz, a könyvbeli leckékhez nincs hanganyagunk, ezért nem lehet annyira hatékony a tanulás, amennyire szeretnénk ilyen szempontból. A helyzet negatívumainál maradva, nehéz ez a bezártság nagyon sok embernek, mert bármennyire is szeretünk bent kuckózni a saját kis családi fészkünkben, megnézni kétévadnyi sorozatot együltünkben, a huzamos kommunikációhiány és személyes találkozásoknak csak a legfontosabbakra és elkerülhetetlenekre való csökkentése a depressziósok számát elég gyorsan növelheti. Meg vagyunk szokva, hogy heti öt alkalommal legalább hat órát töltünk nagyjából húsz emberrel a közvetlen közelünkben a "külvilágból", így ez egy nagyon új, mondhatnám váratlan élethelyzet. Persze év közben a hátunk közepére se kívánnánk ezt vagy azt az osztálytársat vagy iskolatársat, most mégis, szerintem elég sokan és gyakran gondolunk osztálytársainkra és a sok szép közös emlékre. De mégsem hívjuk fel őket, mert "hát milyen gáz már, ha felhívsz egy fiút az osztályból" és hasonlók, amiket inkább nem sorolok fel, mert már kiráz a hideg. Nagyon fontos, hogy odafigyeljünk magunkra és egymásra is, még ha fizikailag távol is tartózkodunk, beszélgessünk, videókonferenciázzunk, a lényeg, hogy ne maradjon el a napi kommunikáció különböző emberekkel, mert véletlenül sem elég az, hogy egész nap a számítógép előtt játszod az xy videójátékot, anyukád benyit és bejelenti, hogy: - Kicsim, kész az ebéd, jó lenne most már befejezni a játékot , reggel 7 óta ott ülsz. - Mivan?!- mondják sokan nagyon kedvesen és tisztelettudóan, emellett üvöltve, mivel a fejhallgatóban a legújabb és legigényesebb szókincsű, már-már Petőfi vagy Ady verseihez hasonló gyöngyszem rap zene szakad százas hangerőn. És akkor anyukád vagy kimegy, vagy visszaordít, ez már különböző forgatókönyv, a lényeg : ez messziről sem elfogadható kommunikáció sem mennyiségileg, sem minőségileg. Próbáljunk odafigyelni főleg azokra az emberekre, akik automatikusan elszigetelik magukat a külvilágtól, küldjünk nekik simán egy képet vagy beszélgessünk tíz percet, a mi napunkból az a tíz perc most nem számít, de lehet, hogy neki éppen a legnagyobb hasznára válik.

 Jó oldaláról megközelítve viszont ezt a kötelező elszigetelődést : mindenre van IDŐ! Ez az időszak kedvez a sokoldalú és fejlődni akaró embernek, a lustábbnak és a végtelenül szorgos embernek egyaránt. Az átlagos hétköznapok esztelen rohanásában sok minden lemorzsolódhat a napi programból, mert már fáradtak vagyunk, nincs kedvünk hozzá, el kell menni ide meg oda, edzés, különóra, nyelvóra, zeneóra és mire észbe kapunk már a takarodó rég elmúlt, és nemhogy a hobbinkkal foglalkoztunk volna, hanem még a kötelező házi feladat sincs megírva. Ezért sokszor az élvezetből végzett dolgok maradnak vakációra, vagy akkora sem, mivel akkor is jöhet egy adag különóra és felkészítő feladat, ha a szülő nincs megelégedve a teljesítménnyel. Most viszont a különórákra és edzésekre kevés eséllyel van lehetőség, hát íme kezünkben a mennyei manna: idő. El akartál kezdeni jógázni, meg akartál tanulni mandarinul, mindig is érdekelt, hogy a mamád hogy hímezte azokat a gyönyörű díszpárnákat, és mindig is el akartad olvasni azt a 800 oldalas könyvet és elhatároztad, hogy most már aztán semmi szénhidrát, csak megijedtél, hogy soha nem fogod befejezni, gyakorolni, fejleszteni magad, mivel nem lesz idő? Ezek a hetek, hónapok tökéletesek az új kezdetekhez. Belevághatsz, gyakorolhatsz, beleépítheted a napodba, és mire kikerülünk "börtönünkből", már sokkal magabiztosabb leszel új képességeidben. Így nekem is sokkal több időm jut gitározni, egyszerre két nyelvvel próbálkozom, amikkel már kínlódom egy ideje, de napi öt perc erre nem elég, és sikeresen haladok a könyvekkel, mivel én is olyan vagyok, mint nagymamám, nem tudom letenni tíz oldal után, mert sose fogom befejezni. A halogatott dolgok előkerülhetnek, és most már nem is tűnnek olyan hosszadalmasnak vagy erőnket felülmúlónak, mivel tudunk szusszanni kettőt. Odafigyelhetünk az étkezésünkre, és úgy általánosságban önmagunkra, mivel ilyenkor csak a szűk családdal tartózkodunk egy fedél alatt. Kicsit megállva, megpihenve, vegyünk mély levegőt és figyeljünk magunkra, mert tudjuk mi, hogy mire van szükségünk, de azt csak úgy vehetjük észre, ha figyelünk magunkra, ez pedig -ha beszélhetek többes számban - sokunknak nehezebb lehet a folytonos rohanásban, stresszelésben. Nyugodtan hátra dőlhetünk, megnézhetjük a kedvenc filmünket a kedvenc ételünk társaságában, - ha más társaság, ugye, nem megengedett, de szerintem ez is megfelelő lesz- amit nyugodtan elkészíthettünk, mert nem kerget senki, közben pedig nem folyamatosan az órát nézzük, hogy 13 perc 16 másodperc múlva rohanhatok ide meg oda, hanem tényleg élvezhetjük a dolgainkat, utána pedig sorban, teljes megelégedettségben önmagunkkal, a kedvenc zenénket bekapcsolva, sorba vehetjük a tennivalóinkat.

Ami a legfontosabb, hogy vigyázzunk magunkra és a körülöttünk lévő emberekre, és csak annyit tartózkodjunk kétes helyeken, amennyit a szükség megkíván, hogy minél könnyebbé tehessük azok mindennapjait, akik ma sem otthon a TV melletti kanapén bámulják a legújabb valóságshow-t , hanem keményen dolgoznak az állampolgárok biztonságáért és egészségéért, hallgassunk az előírásokra, mert ezek a mi érdekeinket szolgálják. A javuló fejleményekig pedig töltsük meg napjainkat tartalommal, kreatívan, tanulva!

Blaskó Nóra, 8.A